**Predkladacia správa**

 Ministerstvo financií Slovenskej republiky predkladá návrh zákona, ktorým sa mení a dopĺňa zákon Národnej rady Slovenskej republiky č. 18/1996 Z. z. o cenách v znení neskorších predpisov na základe dohody s Ministerstvom dopravy Slovenskej republiky o presune kompetencií vo veciach regulácie cien nájmu bytov z Ministerstva financií Slovenskej republiky na Ministerstvo dopravy Slovenskej republiky z dôvodu, že bytová politika je sústredená na tomto rezorte.

Predkladaný návrh ustanovuje Ministerstvo dopravy Slovenskej republiky novým cenovým orgánom pre oblasť regulácie cien nájmu bytov obstaraných z prostriedkov štátneho rozpočtu, štátnych fondov, rozpočtov obcí a rozpočtov vyšších územných celkov.

Návrh zákona obsahuje aj aktualizáciu niektorých pojmov a poznámok pod čiarou.

Návrh zákona nemá vplyv na rozpočet verejnej správy, sociálne vplyvy, vplyvy na manželstvo, rodičovstvo a rodinu, na informatizáciu spoločnosti, na služby verejnej správy pre občana, na životné prostredie a ani na podnikateľské prostredie.

 Návrh zákona je v súlade s Ústavou Slovenskej republiky, inými zákonmi a všeobecne záväznými právnymi predpismi, právnymi aktmi Európskej únie, ako aj medzinárodnými zmluvami, ktorými je Slovenská republika viazaná.

 Účinnosť zákona sa navrhuje dňom vyhlásenia.